Kjærlighet om ettermiddagen

Kjærlighet om ettermiddagen (originaltittel Love in the Afternoon) er en amerikansk romantisk komedie fra 1957, produsert og regissert av Billy Wilder. Audrey Hepburn og Gary Cooper spiller hovedrolle i filmen. Manuset ble skrevet av Wilder og I.A.L. Diamond og er basert på Claude Anets roman Ariane, jeune fille russe, som også ble filmatisert i 1928 og 1932. Wilder var manusforfatter på sistnevnte filmproduksjon. Han ble også inspirert av en tysk filmatisering av romanen, som ble regissert av Paul Czinner. Maurice Chevalier og John McGiver spiller andre roller i filmen.

Filmen fikk god kritikk og ble nominert til tre Golden Globes: beste musikal eller komedie, beste kvinnelige hovedrolle i en musikal eller komedie (Hepburn) og beste mannlige hovedrolle i en musikal eller komedie (Chevalier). Wilder og Diamond vant en Writers Guild of America Award for arbeidet på manuset.

Handling 
Detektiven Claude Chavasse (Maurice Chevalier) får i oppdrag å forfølge en ung kvinne som er mistenkt for utroskap med den notoriske kjekkasen Frank Flannagan (Gary Cooper). Når kvinnens ektemann (John McGiver) får vite at mistankene stemmer, planlegger han å drepe Frank. Claudes datter Ariane (Audrey Hepburn) overhører planen og besøker Frank for å advare ham. Ariane tar rollen som Franks hustru og lurer kvinnens ektemann trill rundt. Neste dag drar Frank tilbake til USA, og Ariane leser om han i avisene. Hun møter ham igjen et år senere i Paris og later som om hun er en rik sosietetsdame omsvermet av menn. Frank er sjalu på alle mennene i livet hennes og bestemmer seg for å hyre inn Claude til å finne ut mer om denne mystiske jenta.

Medvirkende 
 Gary Cooper som Frank Flannagan
 Audrey Hepburn som Ariane Chavasse
 Maurice Chevalier som Claude Chavasse
 John McGiver som Monsieur X
 Van Doude som Michel
 Lise Bourdin som Madame X
 Olga Valery som hotellgjesten
 The Gypsies som seg selv

Referanser

Litteratur 
 Phillips, Gene D. (2010) Some like it Wilder: the life and controversial films of Billy Wilder. University Press of Kentucky.

Eksterne lenker 
 

Romantiske komedier fra USA
Filmer fra 1957
Engelskspråklige filmer
Filmer regissert av Billy Wilder
Filmer basert på bøker
Sort-hvitt-filmer